Ministrul interimar al Justiţiei, Ana Birchall, a revocat procedura de desemnare a procurorului general al României

Ministrul interimar al Justiţiei, Ana Birchall, a anunţat marţi, într-o conferinţă de presă, suspendarea procedurilor de selecţie a procurorului general al României şi a celei pentru funcţia de procuror adjunct la Eurojust.

„Am decis revocarea următoarelor proceduri: procedura de selecţie a procurorului general şi procedura de selecţie a adjunctului la Eurojust”, a declarat Birchall.

Pe 10 aprilie, Ministerul Justiției a anunțat că a demarat o nouă procedură de selecție a procurorului general, după ce fostul ministru Tudorel Toader i-a respins pe toți cei patru candidați la interviuri (Augustin Lazăr, Marian Drilea, Gabriela Scutea şi Daniel Horodniceanu). Noua procedură avea programate interviurile pe 7 mai, iar candidații au putut depune cereri de înscriere până la data de 25 aprilie 2019 (inclusiv), ora 17,30 Ministerul Justiției. Candidații participanţi la selecţie urmau să susțină, în perioada 06 – 07 mai 2019, un interviu cu ministrul justiției .

Potrivit legii, propunerea ministrului justiției pentru funcția de procuror general va fi înaintată Secției pentru Procurori a CSM, în vederea obținerii avizului urmând ca, după obținerea acestuia, ministrul să înainteze propunerea președintelui României. Șeful statului poate respinge o singură dată, motivat, o propunere făcută de ministrul justiției.

Pe 19 aprilie, Secţia pentru procurori a CSM a decis vineri delegarea lui Bogdan Licu în funcţia de procuror general interimar. Decizia CSM a venit în condiţiile în care mandatul procuror general Augustin Lazăr expira pe 27 aprilie, acesta având aprobată şi ieşirea la pensie.

Bogdan Licu a mai fost procuror general interimar în perioada februarie – aprilie 2016, după demisia lui Tiberiu Niţu.

El a dispus atunci redeschiderea urmăririi penale în dosarul Revoluţiei.

Anunţul privind selectarea adjunctului membrului naţional la Eurojust a fost publicat pe 13 martie, iar procedura urma să se încheie pe 10 mai.

Foto: Inquam Photos / George Călin